**Mart Saarso** (sündinud 26. septembril 1963 Raplas) on eesti merendustegelane ja poliitik.

Mart Saarso algatusel ja juhtimisel purjetas Eesti lipp purjejahiga Lennuk esmakordselt looduslikke mereteid pidi (ilma kanaleid kasutamata) ümber maailma. Mart Saarso on avaldanud teadusartikleid meregeoloogia valdkonnas ja leiutanud sedimentoloogilistes uuringutes ülemaailmselt kasutatava settepüüdja.[*viide?*]

Haridus
-------

Saarso õppis aastatel 1972–1983 Tallinna 21. koolis inglise keele eriklassis. Keskkooli kõrvalt uuris ta Kaarel Orviku ja Ülo Paabu juhendamisel merejää mõju põhjasetete kujunemisele. 15-aastaselt sai temast Eesti kõigi aegade noorim jahtlaeva kapten.[*viide?*]

1999 omandas Saarso Eesti Merehariduskeskuses kipper-mehaaniku (STCW) kutse. Ta on õppinud ka Tallinna Merekoolis laevajuhtimist ja Leningradi Hüdrometeoroloogia Instituudis okeanoloogiat.[*viide?*]

Töökäik
-------

Saarso on töötanud Rakendusgeofüüsika Instituudis (hiljem TPI Vetekaitse labor) insenerina ning on osalenud ekspeditsioonidel Läänemerel ja Atlandi ookeani eri osades uurimislaevadel Okenograf, Arnold Veimer, Polarstern, Professor Multanovskiy jt, uurides tahke aine vertikaalset voogu merekeskkonnas. Aastal 1989 konstrueeris ta merekeskkonna vertikaalse settevoo uurimiseks kasutatava settepüüdja, mida tänini toodab ja müüb Saksa firma Hydro-Bios Apparatebau GmbH nime "Sediment Trap acc. to Saarso" all. Saarso on juhtinud mitut mereekspeditsiooni ja polaarekspeditsiooni Arktikasse. Aastatel 2001–2005 töötas ta välisministeeriumis nõunikuna, juhtides Eesti Vabariigi integreerumist Antarktika lepingu süsteemi. Mart Saarso on olnud ka telesarja "Meretelevisioon" saatejuht[*viide?*], Eesti Merehariduskeskuse projektijuht ja Saaremaa Laevakompanii vahimadrus. 

Saarso koostatud on kaks Eesti väikesadamate atlast "Estonian Cruising Guide 2004/2005" ja "Estonian Cruising Guide 2006/2007", millest viimane valiti rahvusvahelisel kartograafiakongressil paremuselt kolmandaks atlaseks maailmas aastal 2007. Alates 2002. aastast on Mart Saarso Teaduste Akadeemia Polaaruuringute Komitee liige ja projekti "Eesti Antarktika Ekspeditsioon" (ESTANTEX) juht ning Eesti Vabariigi kontaktisik Antarktika lepingu süsteemis. Ta on propageerinud Eestile oma uurimisjaama ehitamist Antarktikasse.[*viide?*]

Poliitiline tegevus
-------------------

Mart Saarso oli Eestimaa Roheliste liige 2007–2011. Aastail 2006–2007 juhtis Mart Saarso Erakond Eestimaa Rohelised valimiskampaaniat 2007. aasta Riigikogu valimisteks.

2007. aasta valimistel kandideeris Saarso Erakonna Eestimaa Rohelised üleriigilises nimekirjas 8. kohal, tema ringkonda jäid Saare-, Hiiu- ja Läänemaa. Kokku sai Saarso 570 häält ning ei osutunud valituks, jäädes asendusliikmete järjestuses teiseks.

2015. aasta Riigikogu valimistel kandideeris Saarso esikohal Erakonna Eestimaa Rohelised nimekirjas Pärnumaal, sai 202 häält ega pääsenud Riigikokku.

2017. aasta augustist kuulub Saarso Eesti Konservatiivsesse Rahvaerakonda. 2017. aasta kohaliku omavalitsuse volikogude valimistel kandideeris ta EKRE nimekirjas, sai kokku 357 häält ja osutus valituks Saaremaa valla volikokku.

2019. aasta Riigikogu valimistel oli ta Hiiu-, Lääne- ja Saaremaal EKRE nimekirjas teine (esinumber oli erakonna esimehe Mart Helme abikaasa Moonika Helme).

### Poliitilisi seisukohavõtte

2014. aasta 15. veebruaril avaldas Mart Saarso ajalehes Postimees üleskutse eesti rahvale, milles võrdsustas Eesti-Vene piirilepingule allakirjutamise "lihaste laste müümisega inimkatsetega tegelevale laborile katsejänesteks" ning kutsus selle kavandatud allakirjutamise päeval, 18. veebruaril 2014 üleriigilistele protestidele ning nõudis "valitsuse tagasiastumist ja ennetähtaegseid riigikogu valimisi, sest praegusel koosseisul puudub mandaat piirilepingu ratifitseerimiseks".

Juulis 2018 kirjutas Saarso oma kontol Facebookis: "Kõik need perverdid, kes mahuvad lühendi «LGBT» alla, tuleb arvele võtta kui 100% vaimsed invaliidid, millega kaasneks valimisõiguse tühistamine. Samas ei tähendaks see, et nad tööd tegema ei pea. Vaimne puue ei sega töötamist kirka ja labidaga ning ei kätke endast otsest ohtu tervele ühiskonnale. Ma mõtlen seda täiesti tõsiselt." Facebook eemaldas postituse ja tegi Saarsole hoiatuse vihakõne teemal, millele Saarso reageeris teatega: "Kallid kaasteelised, see keskkond siin on rangelt tsenseeritud ja targem on leida mõni teine kanal, kus vabalt mõtteid avaldada saab." MTÜ Seksuaalvähemuste Kaitseks esitas seejärel politseile kaebuse vaenu õhutamise kohta, mida politsei menetlusse ei võtnud.

2018. aasta oktoobris ütles Mart Saarso Riigikogu liikme, Keskerakonna poliitiku Mihhail Kõlvarti kohta: "See asiaat on täiesti sobimatu sinna saali." Sõnavõtu ajendasid Kõlvarti ja Reformierakonna saadikute erimeelsused selle suhtes, kas ja kuhu Tallinna linnavolikogu saalis sobib panna suur Eesti lipp. ERRile kommenteeris Saarso oma ütlust sõnadega: "See on Eesti rahvale näkku sülitamine. Pealinn on meil migrantide käes."

Muu ühiskondlik tegevus
-----------------------

Saarso on Saaremaa Merispordi Seltsi auliige, Nordic Sediment Trap Association (NOSTRA) liige, Eesti Polaarklubi liige, Väikesadamate Liidu liige, MTÜ Eesti Antarktika Ekspeditsioonid liige, Kalevi Jahtklubi auliige, Paadrema Külaseltsi liige, Paadremaa Püha Kolmainu koguduse liige, MTÜ Paadrema Ettevõtluskoda liige.[*viide?*]

1999.–2000. aastal oli Mart Saarso Eesti purjeka Lennuk kapten selle ümbermaailmareisil.

2018. aasta aprillis organiseeris Saarso "Teeme ära!" kampaania raames heakorratalgud Kuressaares Titerannas ja Raiekivi säärel.

Tunnustus
---------

* 2001 Eesti Punase Risti III klassi teenetemärk

Isiklikku
---------

2007. aastal abiellus Mart Saarso Rapla Maarja-Magdaleena kirikus Kadi Grossiga, kellega koos kandideeris varem Eestimaa Roheliste nimekirjas Riigikokku. Kolmandat korda abielluv Saarso rõhutas ajalehele Eesti Kirik kirikliku laulatuse ja teiste kiriklike talituste tähtsust.

Mart Saarsol on elukaaslane ja kolm last: Norman, Anett-Airiin ja Anna-Helena.[*viide?*]

Viited
------

1. ↑  "p/j Lennuk, jahi meeskond ja konsultandid". Originaali arhiivikoopia seisuga 11. oktoober 2016. Vaadatud 2. jaanuaril 2017.
2. 1 2   Mart Saarso] Vabariigi Valimiskomisjoni 2015. aasta valimiste lehel
3. 1 2  Mart Saarso Vabariigi Valimiskomisjoni 2015. aasta valimiste lehel
4. 1 2 3  EKRE liige nimetas seksuaalvähemusi «vaimseteks invaliidideks», kellelt tuleks võtta valimisõigus Postimees, 26. juuli 2018
5. ↑  Roheliste valimiskampaaniat korraldab Mart Saarso Meie Maa/BNS, 21. detsember 2006
6. ↑  5. valimisringkond Vabariigi Valimiskomisjoni 2007. aasta valimiste lehel
7. ↑   Valimisringkondades valituks osutunud kandidaatide asendusliikmed] Vabariigi Valimiskomisjoni 2007. aasta valimiste lehel
8. ↑  2015. aasta detailsed valimistulemused Pärnumaal Vabariigi Valimiskomisjoni lehel
9. ↑  NIMEKIRJAD: Vaata, kes kandideerivad Saare maakonnas! Saarte Hääl, 7. september 2017
10. ↑  valimised.ee. "Valimistulemus - Saaremaa vald".
11. ↑  EKRE seab Hiiu-, Lääne- ja Saaremaal kõrgele kohale Mart Saarso ERR, 09.10.2018
12. ↑  Mart Saarso: üleskutse eesti rahvale Postimees, 15. veebruar 2014
13. ↑  Jüri Kallas Politsei ei algatanud Mart Saarso suhtes menetlust Meie Maa, 18. august 2018
14. ↑  Mart Saarso pääses väärteomenetlusest Saarte Hääl, 17.08.2018
15. ↑  EKRE liige Saarso nimetas Kõlvartit sobimatuks asiaadiks ERR, 11. oktoober 2018
16. ↑  Mart Soidro vestleb Lennuki kapteni ja Antarktika ekspeditsiooni projekti juhi Mart Saarsoga Kes-Kus, 29. veebruar 2004
17. ↑  Saarso organiseerib heakorratalguid Meie Maa, 11. aprill 2018
18. ↑  Esimesed Piiblid üle antud Eesti Kirik, 21.02.2007
19. ↑  Mart Saarso abiellus Delfi/Kroonika, 06.03.2007

Välislingid
-----------

* Mart Saarso kirjutiste sari "Kapten Saarso kirjad ookeanilt" ajakirjas Eesti Loodus: 1, 2345678910111213
* "Jahtlaev Lennuk lõpetas ümbermaailmareisi" Eesti Raadio, 18. märts 2001
* Allan Keian. Maailmarändur Saarso tahab luua Antarktikasse püsijaama Postimees, 22. märts 2002
* Allan Keian. Eesti Antarktika ekspeditsiooni jaamale on asukoht leitud Postimees, 4. veebruar 2003
* Mart Soidro vestleb Lennuki kapteni ja Antarktika ekspeditsiooni projekti juhi Mart Saarsoga Kes-Kus, 29. veebruar 2004
* Antarktika ekspeditsioon vajab 8,7 miljonit krooni Postimees, 4. oktoober 2004
* Margit Kilumets. JUTUSAADE. Mart Saarso Vikerraadio, 22. oktoober 2006
* Saarso: roheline maailmavaade on uute lahenduste otsimine ERR, 7. november 2006
* Roheliste valimiskampaaniat korraldab Mart Saarso Meie Maa/BNS, 21. detsember 2006
* Martin Šmutov. Pinged viisid eestlasest maailmaränduri vaimuhaiglasse Postimees, 20. mai 2008
* Mart Saarso. Merepõhja seadusetus Postimees, 31. märts 2009
* Katrin Pauts. Käeraudu aheldatud Mart Saarso: "Otsaesine suruti vastu krohvi, siiamaani on valus!" Õhtuleht, 12. märts 2010
* Baarmen: Saarso ähvardas ja sõimas Õhtuleht, 12. märts 2010
* Mart Saarso. Antarktika lepingu süsteem Maailma Vaade, 12/2010
* Urmas Neeme. Saarso: Eesti peaks olema Eesti Postimees, 21. juuni 2010
* Mart Saarso. Üleskutse eesti rahvale Postimees, 15. veebruar 2014
* Mart Saarso. Merd peab kartma, aga hirmu tunda ei tohi Postimees, 10. september 2014
* EKRE liige nimetas seksuaalvähemusi «vaimseteks invaliidideks», kellelt tuleks võtta valimisõigus, Postimees, 26. juuli 2018
* Kadi Raal. David Vseviov: lahendused ei peitu vaenulike loosungite taga Postimees, 28. juuli 2018
* Herman Kelomees. Faktikontroll. Kas Mart Saarso seisukoht LGBT-inimeste osas on vale? Eesti Päevaleht, 31. juuli 2018